Fonds gestig om Cawood in kankerstryd by te staan | Netwerk24
Deur AJ Opperman 30 Junie 2020 08:00
Dit kom nadat die konsert wat Afrikaans is Groot (AIG) vir haar sou hou, weens die Covid-19-pandemie onbepaald uitgestel is.
Tot tyd en wyl die konsert nie aangebied kan word nie, kan die geld wat met die konsert verdien sou word, nie aan haar oorhandig word nie.
'n Klein bedrag wat die museum ingesamel het, is vroeër die maand aan Cawood oorhandig.
Sy het in November laas gewerk nadat kanker by haar gediagnoseer is.
"Ons was nie seker of dit sou werk en hoeveel mense 'n skenking sou wou maak nie," sê Shaun Mynhardt, stigter van die museum, wat in Januarie sy deure oopgemaak het.
"In twee weke het 18 mense onderskeidelik tussen R50 en R1 000 geskenk. Ek het haar gekontak en sy was baie verras en dankbaar."
Cawood het met die ontvangs van die geld gesê: "Baie dankie julle, dis amazing."
Geld word steeds ingesamel.
Cawood het veral bekend geword om haar rol as Pop le Roux in Johan van Jaarsveld se dramareeks Verspeelde lente, gegrond op Johannes van Melle se gelyknamige roman. Sy het ook in reekse soos Konings en Samaritaan en in die fliek Die Wonderwerker verskyn.
Sy en haar man, die akteur Wilson Dunster, tree gereeld saam in verhoogproduksies op.
"Vir my gaan dit oor ons veteraanakteurs en -sangers, dis ook hoekom ek die museum gestig het – om aan hulle die erkenning te gee wat hulle verdien," sê Mynhardt.
"Baie kunstenaars moet op hul oudag werk. Ek weet tans kry almal swaar, maar kom ons staan saam as Suid-Afrikaners en help vir Elize deur hierdie moeilike tyd."
* Intussen is Barry Pretorius van AIG steeds voornemens om die konsert vir Cawood in Pretoria aan te bied, maar niks kan gereël word totdat daar meer duidelikheid oor groot byeenkomste is nie.
* Besoek https://pay.yoco.com/Elize-Cawood-Fonds indien jy Cawood geldelik wil bystaan.
Meer oor: Afrikaans Is Groot | Barry Pretorius | Shaun Mynhardt | Elize Cawood | Sa Legendesmuseum | Kanker | Konsert